*Վիքիպեդիայում կան հոդվածներ Գևորգյան ազգանունով այլ մարդկանց մասին:*

**Էլմիրա Մուշեղի Գևորգյան** (փետրվարի 1, 1932(1932-02-01), Երևան, Հայկական ԽՍՀ, ԱԽՖՍՀ, ԽՍՀՄ), հայ բժիշկ, նյարդախտաբան։ Բժշկական գիտությունների դոկտոր (1973), պրոֆեսոր (1976)։ ՀՀ վաստակավոր բժիշկ (2012)։

Կենսագրություն
--------------

1955 թվականին ավարտել է Երևանի բժշկական ինստիտուտը։ 1962 թվականին Մոսկվայում պաշտպանել է թեկնածուական ատենախոսություն՝ «Գլխուղեղի ուռուցքների կլինիկական սիմտոմատիկան և նեյրովիրաբուժական ախտորոշումը» թեմայով։ 1973-2000 թվականներին եղել է ՀԽՍՀ առողջապահության նախարարության գլխավոր նյարդախտաբանը, 1968 թվականից՝ ՀԽՍՀ նյարդախտաբանների ընկերության նախագահ, 1976-1996 թվականներին՝ Երևան բժշկական ինստիտուտի նյարդաբանության, նյարդավիրաբուժության և բժշկական գենետիկայի ամբիոնի վարիչ, 1996 թվականից՝ Գլխուղեղի հետազոտության միջազգային ընկերակցության հայկական բաժնի փոխնախագահ, Երևանի «Թիվ 2 բուժմիավորման» գլխավոր տնօրենի խորհրդատու։

1998 թվականից անդամակցում է Նյու Յորքի գիտական ակադեմիային, 1998 թվականից՝ Էկոլոգիայի և կենսագործունեության անվտանգության միջազգային ակադեմիայի անդամ, 2000 թվականից՝ ՌԴ բժշկատեխնիկական գիտական ակադեմիայի անդամ, 2001 թվականից՝ Հայաստանի վիրաբուժական գիտական ակադեմիայի անդամ։ Ամերիկյան կենսագրական ինստիտուտի կողմից (ԱՄՆ, Հյուսիսային Կարոլինա) Գևորգյանն ընտրվել է «2005 թվականի գիտության նշանակալի կին», Քեմբրիջի միջազգային կենսագրական կենտրոնը նույն թվականին նրան ճանաչել է առողջապահության բնագավառի առաջատար մասնագետ։

Ստեղծագործություններ և ճանաչում
-------------------------------

Աշխատանքները վերաբերում են գլխուղեղի ուռուցքային և անոթային ախտահարումների կլինիկական դրսևորումների հարցերին, պարբերական հիվանդության, ինչպես նաև էպիլեպսիայի ու վեգետատիվ անոթային նոպաների զարգացման մեջ գլխուղեղի խորանիստ գոյացությունների դերի բացահայտմանը։

Նյարդային համակարգի հիվանդությունների տեղագրական ախտորոշմանը վերաբերող ուսումնական 7 ձեռնարկի և 2 դասագրքերի, երկու մենագրությունների հեղինակ է։

Պարգևներ
--------

* Մխիթար Հերացու մեդալ (1998)
* ՀՀ վաստակավոր բժիշկ (2012)

Մեջբերումներ Էլմիրա Գևորգյանից
------------------------------

|  |  |  |
| --- | --- | --- |
|  | Բժշկությունը հեշտ գիտություն չէ, բայց պետքական է։ Այս բարդ գործում հաջողելու լավագույն միջոցը դիմացինին սիրելն է։ |  |

Ընտանիք
-------

* Ամուսինը՝ Պավել Անանիկյան, վիրաբույժ
* Դուստրը՝ Անահիտ Գևորգյան, հոգեբույժ
	+ Անահիտի դուստրը՝ Աննան, հոգեբույժ է
* Որդին՝ վիրաբույժ Պետրոս Անանիկյան
	+ Պետրոսի որդին՝ Պավել Անանիկյան կրտսերը, բժիշկ-իրավաբան

Երկեր
-----

* Նյարդախտաբանություն, ուսումնական ձեռնարկ, 1997։
* «Ճակատային բլթերի օջախային ախտահարումների ախտորոշման կատարելագործման ուղիները» (Ա. Ստեփանյանի հետ համատեղ)
* «Պարբերական հիվանդության հոգենյարդաբանական տեսանկյունները» (Ա. Պ. Գևորգյանի հետ համատեղ)
* Пути совершенствования диагностики очаговых поражений лобных долей, Е. 1994 (համահեղինակ).
* Периодическая болезнь: Психоневрологические аспекты, Е. 2003.

Ծանոթագրություններ
------------------

1. ↑  *Ով ով է. Հայեր. Կենսագրական հանրագիտարան, հատոր առաջին, Երևան, 2005*
2. ↑  «Կոչումով բժիշկ». Անանիկյաններ
3. ↑  Է. Մ. Գևորգյանին ՀՀ վաստակավոր բժշկի պատվավոր կոչում շնորհելու մասին

Վիքիդարանի պատկերանիշըՎիքիդարանի պատկերանիշը Վիքիդարանում կան նյութեր այս թեմայով՝  
**Էլմիրա Գևորգյան**

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Հայազգ |
|  |
| Չափորոշչային վերահսկողություն | ՀԳՀԳ: 10077 |

 |